TFEX เลื่อนเทรดทอง 10 บาทศึกษาข้อดี-เสียอีกรอบ
โพสต์ทูเดย์-นายกสมาคมค้าทองคำ ระบุ ตลาดอนุพันธ์เลื่อนกำหนดการซื้อขายสัญญาทองคำล่วงหน้า 10 บาท ออกไปจากเดิมกำหนด 8 ก.พ.เพื่อศึกษาข้อดี-ข้อเสียและให้ร้านทองมีเวลาเตรียมตัว
12 ม.ค. 2553

โพสต์ทูเดย์-นายกสมาคมค้าทองคำ ระบุ ตลาดอนุพันธ์เลื่อนกำหนดการซื้อขายสัญญาทองคำล่วงหน้า 10 บาท ออกไปจากเดิมกำหนด 8 ก.พ.เพื่อศึกษาข้อดี-ข้อเสียและให้ร้านทองมีเวลาเตรียมตัว
นายจิตติ ตั้งสิทธิ์ภักดี  นายกสมาคมค้าทองคำ กล่าวว่า บริษัท ตลาดอนุพันธ์ (ประเทศไทย) หรือ TFEX ได้ยินยอมเลื่อนการซื้อขายสัญญาซื้อขายล่วงหน้าทองคำขนาด 10 บาทออกไป จากเดิมที่กำหนดซื้อขายวันที่ 8 ก.พ.นี้ โดยยังไม่มีข้อสรุปว่าจะเลื่อนไปจนถึงเมื่อใด แต่ TFEX เห็นว่าข้อเสนอของสมาคมฯ ที่ให้เลื่อนออกไป 1 ปีนั้น เป็นเวลาที่นานเกินไป 
ทั้งนี้ การเลื่อนระยะเวลาดังกล่าวเพื่อศึกษาข้อดี ข้อเสีย และประชาสัมพันธ์ ทำความเข้าใจกับนักลงทุน และร้านค้าทองคำเกี่ยวกับการซื้อขายสัญญาทองคำล่วงหน้า 10 บาท เพื่อให้ทั้งนักลงทุนและร้านค้าทองมีข้อมูลที่เพียงพอ ซึ่งทางสมาคมค้าทองคำจะนำข้อมูลทั้งหมดที่หารือกับ ตลท. เข้าที่ประชุมคณะกรรมการสมาคมค้าทองคำในวันที่ 16 ม.ค.นี้
อย่างไรก็ดี นอกจากความเสี่ยงที่จะเกิดกับร้านทองแล้ว ยังเป็นห่วงนักลงทุน เพราะหากขาดความเข้าใจในการลงทุนก็จะเป็นความเสี่ยง เพราะราคาทองมีความผันผวนมาก ที่ผ่านมามีนักลงทุนเสียหายจากการซื้อขายทองคำล่วงหน้า และโบรกเกอร์บางแห่งมีการล้มละลายมาแล้ว